
Pakeitimai		39, 66 ir 102
Pasiūlymas dėl reglamento
6 konstatuojamoji dalis
	

	Komisijos siūlomas tekstas
	Pakeitimas

	(6) 	galutinės grandies veiklos vykdytojai ir prekiautojai, kurie nėra MVĮ, daro didelę įtaką tiekimo grandinėms ir atlieka svarbų vaidmenį užtikrinant, kad tiekimo grandinės nebūtų susijusios su miškų naikinimu. Todėl ir toliau reikėtų reikalauti, kad jie registruotųsi informacinėje sistemoje. Be to, visi galutinės grandies veiklos vykdytojai ir prekiautojai, neatsižvelgiant į tai, ar jie yra MVĮ, toliau turėtų užtikrinti visišką atsekamumą rinkdami ir toliau perduodami išsamaus patikrinimo pareiškimų registracijos numerius ir labai mažų ir mažųjų gamintojų deklaracijų identifikavimo numerius; 
	(6) 	galutinės grandies veiklos vykdytojai ir prekiautojai, kurie nėra MVĮ, daro didelę įtaką tiekimo grandinėms ir atlieka svarbų vaidmenį užtikrinant, kad tiekimo grandinės nebūtų susijusios su miškų naikinimu. Todėl ir toliau reikėtų reikalauti, kad jie registruotųsi informacinėje sistemoje. Be to, pirmieji galutinės grandies veiklos vykdytojai ir prekiautojai, neatsižvelgiant į tai, ar jie yra MVĮ, toliau turėtų užtikrinti visišką atsekamumą rinkdami išsamaus patikrinimo pareiškimų registracijos numerius ir labai mažų ir mažųjų gamintojų deklaracijų identifikavimo numerius. Ši pareiga rinkti ir saugoti registracijos numerius turėtų būti taikoma tik pirmajam galutinės grandies veiklos vykdytojui ir neturėtų būti taikoma visiems kitiems galutinės grandies veiklos vykdytojams tiekimo grandinėje; 



Pakeitimai		40, 67 ir 103
Pasiūlymas dėl reglamento
7 konstatuojamoji dalis
	

	Komisijos siūlomas tekstas
	Pakeitimas

	(7) 	į Reglamento (ES) 2023/1115 taikymo sritį patenka visi atitinkamus produktus rinkai pateikiantys arba juos eksportuojantys veiklos vykdytojai, neatsižvelgiant į jų dydį. Todėl labai maži ir mažieji gamintojai, kurie pateikia rinkai arba eksportuoja savo produktus, patiria administracinę naštą. Siekiant spręsti susirūpinimą keliančius klausimus, susijusius su labai mažais ir mažaisiais veiklos vykdytojais, kurie gamina ir pateikia rinkai savo produktus, ir dar labiau sumažinti informacinės sistemos apkrovą, būtina nustatyti naują pogrupį veiklos vykdytojų, kuriems neturėtų būti taikoma pareiga pateikti išsamaus patikrinimo pareiškimą. Šis naujas pogrupis, vadinamas „labai maži ir mažieji pirminiai veiklos vykdytojai“ turėtų apimti pagal reglamento 29 straipsnį mažos rizikos kategorijai priskiriamoje šalyje gyvenančius fizinis asmenis ar joje įsisteigusias labai mažas ir mažąsias įmones, kurie pateikia rinkai arba eksportuoja savo pačių gaminamus produktus, t. y. atitinkamuose produktuose esančias biržos prekes patys išaugina, nuima jų derlių, išgauna arba užaugina. Labai mažų ir mažųjų pirminių veiklos vykdytojų apibrėžtis turėtų būti taikoma veiklos vykdytojams, kurie yra įsisteigę tiek Sąjungoje, tiek už jos ribų;
	(7) 	į Reglamento (ES) 2023/1115 taikymo sritį patenka visi atitinkamus produktus rinkai pateikiantys arba juos eksportuojantys veiklos vykdytojai, neatsižvelgiant į jų dydį. Todėl labai maži ir mažieji gamintojai, kurie pateikia rinkai arba eksportuoja savo produktus, patiria administracinę naštą. Siekiant spręsti susirūpinimą keliančius klausimus, susijusius su labai mažais ir mažaisiais veiklos vykdytojais, kurie gamina ir pateikia rinkai savo produktus, ir dar labiau sumažinti informacinės sistemos apkrovą, būtina nustatyti naują pogrupį veiklos vykdytojų, kuriems neturėtų būti taikoma pareiga pateikti išsamaus patikrinimo pareiškimą. Šis naujas pogrupis, vadinamas „labai maži ir mažieji pirminiai veiklos vykdytojai“ turėtų apimti pagal reglamento 29 straipsnį mažos rizikos kategorijai priskiriamoje šalyje gyvenančius fizinis asmenis ar joje įsisteigusias labai mažas ir mažąsias įmones, kurie pateikia rinkai arba eksportuoja savo pačių toje šalyje gaminamus produktus, t. y. atitinkamuose produktuose esančias biržos prekes patys išaugina, nuima jų derlių, išgauna arba užaugina. Labai mažų ir mažųjų pirminių veiklos vykdytojų apibrėžtis turėtų būti taikoma veiklos vykdytojams, kurie yra įsisteigę tiek Sąjungoje, tiek už jos ribų;



Pakeitimai		41 ir 68
Pasiūlymas dėl reglamento
8 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(8a)	be to, siekiant supaprastinimo, reikėtų sumažinti administracinę naštą, kuri kyla dėl labai mažų ir mažųjų pirminių veiklos vykdytojų pareigų teiki vienkartinę deklaraciją pagal 4a straipsnį ir rinkti informaciją pagal 9 straipsnio 1 dalį, kad jie galėtų žemės sklypų geografinę vietą pakeisti žemės sklypų arba įmonės, kuriuose buvo pagamintos atitinkamos prekės, kurių yra atitinkamame produkte arba kurios naudotos produktui pagaminti, pašto adresais, jei pašto adresas aiškiai atitinka atitinkamo žemės sklypo ar įmonės geografinę vietą. Tai suteikia galimybę labai mažiems ir mažiems pirminiams veiklos vykdytojams laisvai pasirinkti arba žemės sklypų geografinę vietą, arba žemės sklypų ar atitinkamos įmonės pašto adresą;



Pakeitimas		105
Pasiūlymas dėl reglamento
11 konstatuojamoji dalis
	

	Komisijos siūlomas tekstas
	Pakeitimas

	(11) 	siekiant suteikti teisinio aiškumo, kad visos labai mažos, mažosios ir vidutinės įmonės, nepriklausomai nuo jų teisinės formos, galėtų pasinaudoti Reglamento (ES) 2023/1115 supaprastintomis nuostatomis, taikomomis labai mažoms, mažosioms ir vidutinėms įmonėms, reikėtų iš dalies pakeisti labai mažų, mažųjų ir vidutinių įmonių apibrėžtį, aiškiai nustatant, kad jos taikymui fiziniam ar juridiniam asmeniui jo teisinė forma įtakos neturi. Tas pats turėtų būti paaiškinta ir labai mažų ir mažųjų pirminių veiklos vykdytojų atžvilgiu;
	(11) 	siekiant suteikti teisinio aiškumo, kad visos labai mažos, mažosios ir vidutinės įmonės, nepriklausomai nuo jų teisinės formos, galėtų pasinaudoti Reglamento (ES) 2023/1115 supaprastintomis nuostatomis, taikomomis labai mažoms, mažosioms ir vidutinėms įmonėms, reikėtų iš dalies pakeisti labai mažų, mažųjų ir vidutinių įmonių apibrėžtį, aiškiai nustatant, kad jos taikymui fiziniam ar juridiniam asmeniui jo teisinė forma įtakos neturi. Tas pats turėtų būti paaiškinta ir labai mažų ir mažųjų pirminių veiklos vykdytojų atžvilgiu. Be to, į labai mažų ir mažųjų pirminių veiklos vykdytojų apibrėžtį turėtų būti įtraukti veiklos vykdytojai, kurie viršija bent dviejų iš trijų Direktyvos 2013/34/ES 3 straipsnio 1 dalyje ir 2 dalies pirmoje pastraipoje nustatytų kriterijų ribas, tačiau gali įrodyti, kad jų bendros balanso sumos, grynosios apyvartos ir vidutinio darbuotojų skaičiaus dalys finansiniais metais, susijusios su jų veikla, kuriai taikomas šis reglamentas, neviršija bent dviejų iš trijų kriterijų ribų;



Pakeitimas		106
Pasiūlymas dėl reglamento
12 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(12a) 	prieš bendrą Reglamento (ES) 2023/1115 peržiūrą, kuri turi būti atlikta ne vėliau kaip 2030 m. birželio 30 d., kad veiklos vykdytojams ir prekiautojams būtų paprasčiau, Komisija turėtų atlikti Reglamento (ES) 2023/1115 supaprastinimo peržiūrą ir ne vėliau kaip 2026 m. balandžio 30 d. pateikti ataskaitą. Ataskaitoje turėtų būti įvertinta šio reglamento administracinė našta ir poveikis, visų pirma labai mažiems ir smulkiesiems veiklos vykdytojams. Be to, ataskaitoje Komisija turėtų nurodyti galimus aptiktų problemų sprendimo būdus, be kita ko, pateikdama technines gaires, tobulindama IT sistemą, priimdama deleguotuosius ar įgyvendinimo aktus pagal reglamente numatytus deleguotuosius įgaliojimus, ir prireikus kartu su ataskaita pateikti pasiūlymą dėl teisėkūros procedūra priimamo akto;


Pakeitimas		107
Pasiūlymas dėl reglamento
12 b konstatuojamoji dalis (nauja)
	

	Komisijos siūlomas tekstas
	Pakeitimas

	
	(12b) 	Reglamento (ES) 2023/1115 38 straipsnio 2 dalyje išvardytų nuostatų, kuriomis nustatomos veiklos vykdytojų, prekiautojų ir kompetentingų institucijų pareigos, taikymo pradžios data turėtų būti pavėlinta 12 mėnesių. Tai yra būtina, kad trečiosios valstybės, valstybės narės, veiklos vykdytojai ir prekiautojai galėtų būti visapusiškai pasirengę, be kita ko, kad tie veiklos vykdytojai ir prekiautojai turėtų galimybę sukurti visoms atitinkamoms biržos prekėms ir produktams taikytinas būtinas išsamaus patikrinimo sistemas, ir tokiu būdu galėtų deramai vykdyti savo pareigas;



Pakeitimas		108
Pasiūlymas dėl reglamento
13 konstatuojamoji dalis
	

	Komisijos siūlomas tekstas
	Pakeitimas

	(13) 	siekiant veiklos vykdytojams, kurie yra labai mažos arba mažosios įmonės, kaip apibrėžta Direktyvos 2013/34/ES 3 straipsnio 1 dalies arba 2 dalies pirmose pastraipose, suteikti pakankamai laiko įgyvendinti siūlomus pakeitimus, atitinkamos Reglamento (ES) 2023/1115 nuostatų, kuriose išvardijamos veiklos vykdytojų, prekiautojų ir kompetentingų institucijų pareigos, taikymo pradžios datos, nurodytos to reglamento 38 straipsnio 2 dalyje, labai mažų ir mažųjų veiklos vykdytojų atveju turėtų būti pakeistos į 2026 m. gruodžio 30 d.;
	Išbraukta.


Pakeitimai		72 ir 110
Pasiūlymas dėl reglamento
15 konstatuojamoji dalis
	

	Komisijos siūlomas tekstas
	Pakeitimas

	(15) 	tais atvejais, kai kompetentinga institucija sužino arba jai pranešama, kad nesilaikoma Reglamento (ES) 2023/1115 nuostatų, prieš pradedant taikyti 16–19, 22 ar 24 straipsnius, ji gali veiklos vykdytojams, galutinės grandies veiklos vykdytojams ir prekiautojams ir pateikti įspėjimus ir rekomendacijas, kaip užtikrinti atitiktį;
	Išbraukta.



Pakeitimas		111
Pasiūlymas dėl reglamento
16 konstatuojamoji dalis
	

	Komisijos siūlomas tekstas
	Pakeitimas

	(16) 	atsižvelgiant į tai, kad pavėlinama data, nuo kurios labai maži ir mažieji veiklos vykdytojai privalo laikytis Reglamento (ES) 2023/1115 nuostatų, atitinkamai reikėtų patikslinti kitose susijusiose nuostatose, t. y. nuostatose dėl Europos Parlamento ir Tarybos reglamento (ES) Nr. 995/2010 panaikinimo, pereinamojo laikotarpio nuostatose ir nuostatose dėl Reglamento (ES) 2023/1115 taikymo labai mažoms įmonėms arba mažosioms įmonėms atidėjimo, nurodytas datas. Siekiant suteikti pakankamai laiko suderinti Europos Sąjungos muitinės vieno langelio aplinka pagrįstos elektroninės sąsajos techninius pakeitimus, reikėtų atitinkamai patikslinti šios elektroninės sąsajos sukūrimo datą;
	(16) 	atsižvelgiant į tai, kad Reglamento (ES) 2023/1115 38 straipsnio 2 dalyje nurodyta taikymo pradžios data pavėlinama 12 mėnesių, atitinkamai reikėtų patikslinti nurodytas datas kitose tarpusavyje susijusiose nuostatose, t. y. nuostatose dėl Europos Parlamento ir Tarybos reglamento (ES) Nr. 995/2010 panaikinimo ir nuostatose dėl Reglamento (ES) 2023/1115 taikymo fiziniams asmenims, labai mažoms įmonėms arba mažosioms įmonėms atidėjimo. Siekiant suteikti pakankamai laiko suderinti Europos Sąjungos muitinės vieno langelio aplinka pagrįstos elektroninės sąsajos techninius pakeitimus, reikėtų atitinkamai patikslinti šios elektroninės sąsajos sukūrimo datą;



Pakeitimas		112
Pasiūlymas dėl reglamento
20 konstatuojamoji dalis (nauja)
	

	Komisijos siūlomas tekstas
	Pakeitimas

	
	(20)	atsižvelgiant į tai, kad reikia skubiai priimti tikslinius supaprastinimus ir atidėti Reglamento (ES) 2023/1115 taikymo pradžią, tikslinga aštuonių savaičių laikotarpiui taikyti išimtį, nustatytą prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje;



Pakeitimas		113
Pasiūlymas dėl reglamento
1 straipsnio 1 punkto b papunktis
Reglamentas (ES) 2023/1115
2 straipsnio 15a punktas
	

	Komisijos siūlomas tekstas
	Pakeitimas

	15a)	labai mažas ir mažasis pirminis veiklos vykdytojas – veiklos vykdytojas, kuris yra fizinis asmuo arba bet kokios teisinės formos labai maža ar mažoji įmonė, apibrėžta Europos Parlamento ir Tarybos direktyvos 2013/34/ES* 3 straipsnio 1 dalyje ir 2 dalies pirmoje pastraipoje, įsisteigęs šalyje, pagal šio reglamento 29 straipsnį priskiriamoje mažos rizikos kategorijai, ir kuris vykdydamas komercinę veiklą pateikia rinkai arba eksportuoja atitinkamus produktus, kuriuos pats išaugino, nuėmė jų derlių, gavo iš atitinkamų žemės sklypų arba, galvijų atveju, iš ūkių, arba tuose sklypuose ar ūkiuose užaugino;
	15a)	labai mažas ir mažasis pirminis veiklos vykdytojas – veiklos vykdytojas, kuris yra fizinis asmuo arba bet kokios teisinės formos labai maža ar mažoji įmonė, apibrėžta Europos Parlamento ir Tarybos direktyvos 2013/34/ES* 3 straipsnio 1 dalyje ir 2 dalies pirmoje pastraipoje, įsisteigęs šalyje, pagal šio reglamento 29 straipsnį priskiriamoje mažos rizikos kategorijai, ir kuris vykdydamas komercinę veiklą pateikia rinkai arba eksportuoja atitinkamus produktus, kuriuos pats išaugino, nuėmė jų derlių, gavo iš atitinkamų žemės sklypų arba, galvijų atveju, iš toje šalyje esančių ūkių, arba tuose sklypuose ar ūkiuose užaugino; tai, be kita ko, apima veiklos vykdytojus, kurie viršija bent dviejų iš trijų Direktyvos 2013/34/ES 3 straipsnio 1 dalyje ir 2 dalies pirmoje pastraipoje nustatytų kriterijų ribas, tačiau gali įrodyti, kad jų bendros balanso sumos, grynosios apyvartos ir vidutinio darbuotojų skaičiaus dalys finansiniais metais, susijusios su jų veikla, kuriai taikomas šis reglamentas, neviršija bent dviejų iš trijų tų kriterijų ribų;



Pakeitimai		74 ir 114
Pasiūlymas dėl reglamento
1 straipsnio 5 punktas
Reglamentas (ES) 2023/1115
4a straipsnio 1 dalis
	

	Komisijos siūlomas tekstas
	Pakeitimas

	1. 	Labai mažiems ir mažiesiems pirminiams veiklos vykdytojams 4 straipsnio 2 ir 3 dalyse ir 4 dalies c punkte nustatytos pareigos netaikomos.
	1.	Labai mažiems ir mažiesiems pirminiams veiklos vykdytojams 4 straipsnio 2 dalyje, 4 straipsnio 3 dalies antrame sakinyje ir 4 straipsnio 4 dalies c punkte nustatytos pareigos netaikomos.


Pakeitimai		75 ir 115
Pasiūlymas dėl reglamento
1 straipsnio 5 punktas
Reglamentas (ES) 2023/1115
4a straipsnio 2 dalis
	

	Komisijos siūlomas tekstas
	Pakeitimas

	2.	Labai maži ir mažieji pirminiai veiklos vykdytojai, prieš pateikdami rinkai arba eksportuodami atitinkamus produktus, 33 straipsnyje nurodytoje informacinėje sistemoje pateikia vienkartinę supaprastintą deklaraciją. Pateikus supaprastintą deklaraciją suteikiamas deklaracijos identifikavimo numeris.
	2.	Labai maži ir mažieji pirminiai veiklos vykdytojai, prieš pateikdami rinkai arba eksportuodami atitinkamus produktus, 33 straipsnyje nurodytoje informacinėje sistemoje pateikia vienkartinę supaprastintą deklaraciją. Pateikus vienkartinę supaprastintą deklaraciją suteikiamas deklaracijos identifikavimo numeris.



Pakeitimas		116
Pasiūlymas dėl reglamento
1 straipsnio 5 punktas
Reglamentas (ES) 2023/1115
4a straipsnio 3 dalis
	

	Komisijos siūlomas tekstas
	Pakeitimas

	3.	Teikdami supaprastintą deklaraciją informacinėje sistemoje labai maži ir mažieji pirminiai veiklos vykdytojai pateikia III priede nustatytą informaciją. Jų pateiktai informacijai pasikeitus, jie tą informaciją savo supaprastintoje deklaracijoje atnaujina. 
	3.	Teikdami supaprastintą deklaraciją informacinėje sistemoje labai maži ir mažieji pirminiai veiklos vykdytojai pateikia III priede nustatytą informaciją. Jų pateiktai informacijai iš esmės pasikeitus, jie tą informaciją savo supaprastintoje deklaracijoje gali atnaujinti. 



Pakeitimai		77 ir 117
Pasiūlymas dėl reglamento
1 straipsnio 5 punktas
Reglamentas (ES) 2023/1115
4 a straipsnio 4 dalis
	

	Komisijos siūlomas tekstas
	Pakeitimas

	4.	Jei visa III priede nurodyta informacija jau yra pateikta kitoje nei 33 straipsnyje nurodytoji informacinė sistema sistemoje ar duomenų bazėje, veikiančioje pagal Sąjungos arba valstybių narių teisės aktus, labai maži ir mažieji pirminiai veiklos vykdytojai supaprastintos deklaracijos pagal šio straipsnio 2 dalį teikti neprivalo. Tokią kiekvieno veiklos vykdytojo informaciją į 33 straipsnyje nurodytą informacinę sistemą įrašo valstybės narės. Labai mažas arba mažasis pirminis veiklos vykdytojas atitinkamus produktus Sąjungos rinkai pateikia arba juos eksportuoja tik gavęs deklaracijos identifikavimo numerį.
	4.	Jei visa III priede nurodyta informacija jau yra pateikta kitoje nei 33 straipsnyje nurodytoji informacinė sistema sistemoje ar duomenų bazėje, veikiančioje pagal Sąjungos arba valstybių narių teisės aktus, labai maži ir mažieji pirminiai veiklos vykdytojai vienkartinės supaprastintos deklaracijos pagal šio straipsnio 2 dalį teikti neprivalo. Tokią kiekvieno veiklos vykdytojo informaciją į 33 straipsnyje nurodytą informacinę sistemą įrašo valstybės narės. Labai mažas arba mažasis pirminis veiklos vykdytojas atitinkamus produktus Sąjungos rinkai pateikia arba juos eksportuoja tik gavęs deklaracijos identifikavimo numerį.



Pakeitimai		78 ir 118
Pasiūlymas dėl reglamento
1 straipsnio 5 punktas
Reglamentas (ES) 2023/1115
4a straipsnio 5 dalis
	

	Komisijos siūlomas tekstas
	Pakeitimas

	5.	Labai maži ir mažieji pirminiai veiklos vykdytojai 9 straipsnio 1 dalies d punkte nurodytą geografinę vietą gali pakeisti visų sklypų, kuriuose buvo pagamintos atitinkamos prekės, kurių yra atitinkamame produkte arba kurios naudotos produktui pagaminti, pašto adresais.“;
	5.	Labai maži ir mažieji pirminiai veiklos vykdytojai 9 straipsnio 1 dalies d punkte nurodytą geografinę vietą gali pakeisti visų sklypų arba įmonių, kuriuose buvo pagamintos atitinkamos prekės, kurių yra atitinkamame produkte arba kurios naudotos produktui pagaminti, pašto adresais.“;


Pakeitimai		79 ir 119
Pasiūlymas dėl reglamento
1 straipsnio 6 punktas
Reglamentas (ES) 2023/1115
5 straipsnio 1 dalis
	

	Komisijos siūlomas tekstas
	Pakeitimas

	1.	Galutinės grandies veiklos vykdytojai ir prekiautojai pateikia rinkai atitinkamus produktus tik jei jie turi 3 dalyje reikalaujamą informaciją.
	1.	Galutinės grandies veiklos vykdytojai ir prekiautojai tiekia arba pateikia rinkai atitinkamus produktus arba juos eksportuoja tik jei jie turi 3 dalyje reikalaujamą informaciją.;


Pakeitimai		50, 80 ir 120
Pasiūlymas dėl reglamento
1 straipsnio 6 punktas
Reglamentas (ES) 2023/1115
5 straipsnio 3 dalies a punktas
	

	Komisijos siūlomas tekstas
	Pakeitimas

	a)	veiklos vykdytojų, galutinės grandies veiklos vykdytojų arba prekiautojų, kurie jiems tiekė atitinkamus produktus, pavadinimus, registruotuosius prekybinius pavadinimus arba registruotuosius prekės ženklus, pašto adresus, el. pašto adresus ir, jei yra, interneto svetainių adresus, taip pat su tais produktais susijusių išsamaus patikrinimo pareiškimų registracijos numerius arba deklaracijų identifikavimo numerius;
	a)	veiklos vykdytojų, galutinės grandies veiklos vykdytojų arba prekiautojų, kurie jiems tiekė atitinkamus produktus, pavadinimus, registruotuosius prekybinius pavadinimus arba registruotuosius prekės ženklus, pašto adresus, el. pašto adresus ir, jei yra, interneto svetainių adresus, taip pat su tais produktais susijusių išsamaus patikrinimo pareiškimų registracijos numerius arba deklaracijų identifikavimo numerius tik tuo atveju, kai jų tiekėjas yra veiklos vykdytojas;



Pakeitimai		34, 49, 81 ir 121
Pasiūlymas dėl reglamento
1 straipsnio 6 punktas
Reglamentas (ES) 2023/1115
5 straipsnio 5 dalis
	

	Komisijos siūlomas tekstas
	Pakeitimas

	5.	Galutinės grandies veiklos vykdytojai ir prekiautojai pateikia galutinės grandies veiklos vykdytojams ir prekiautojams, kuriems jie tiekė atitinkamus produktus, su tais produktais susijusių išsamaus patikrinimo pareiškimų registracijos numerius arba deklaracijų identifikavimo numerius.
	Išbraukta.



[bookmark: _Hlk214653038]Pakeitimai		82 ir 122
Pasiūlymas dėl reglamento
1 straipsnio 16 punkto a papunktis
Reglamentas (ES) 2023/1115
26 straipsnio 4 dalis
	

	Komisijos siūlomas tekstas
	Pakeitimas

	4. 	Išsamaus patikrinimo pareiškimo registracijos numeris, o labai mažų ir mažųjų pirminių veiklos vykdytojų atveju – supaprastintos deklaracijos identifikavimo numeris muitinei pateikiamas prieš atitinkamą produktą, kuris įvežamas į rinką ar išvežamas iš jos, išleidžiant į laisvą apyvartą arba eksportuojant. Tuo tikslu, išskyrus atvejus, kai išsamaus patikrinimo pareiškimas pateikiamas per 28 straipsnio 2 dalyje nurodytą elektroninę sąsają, asmuo, teikiantis muitinės deklaraciją dėl to atitinkamo produkto išleidimo į laisvą apyvartą arba eksporto, muitinei pateikia su tokiu atitinkamu produktu susijusio išsamaus patikrinimo pareiškimo registracijos numerį arba, labai mažų ir mažųjų pirminių veiklos vykdytojų atveju, supaprastintos deklaracijos identifikavimo numerį.
	4. 	Išsamaus patikrinimo pareiškimo registracijos numeris, o labai mažų ir mažųjų pirminių veiklos vykdytojų atveju – supaprastintos deklaracijos identifikavimo numeris muitinei pateikiamas prieš atitinkamą produktą, kuris įvežamas į rinką ar išvežamas iš jos, išleidžiant į laisvą apyvartą arba eksportuojant. Tuo tikslu, išskyrus atvejus, kai išsamaus patikrinimo pareiškimas pateikiamas per 28 straipsnio 2 dalyje nurodytą elektroninę sąsają, asmuo, teikiantis muitinės deklaraciją dėl to atitinkamo produkto išleidimo į laisvą apyvartą arba eksporto, muitinei pateikia su tokiu atitinkamu produktu susijusio išsamaus patikrinimo pareiškimo registracijos numerį arba, labai mažų ir mažųjų pirminių veiklos vykdytojų atveju, supaprastintos deklaracijos identifikavimo numerį. Ši dalis netaikoma galutinės grandies veiklos vykdytojo atitinkamo produkto eksportui.



Pakeitimai		62 ir 123
Pasiūlymas dėl reglamento
1 straipsnio 21 punktas
Reglamentas (ES) 2023/1115
34 straipsnio 1 a dalis (nauja)
	

	Komisijos siūlomas tekstas
	Pakeitimas

	
	1a. 	Ne vėliau kaip 2026 m. balandžio 30 d. Komisija atlieka šio reglamento supaprastinimo peržiūrą ir ja remdamasi Europos Parlamentui ir Tarybai pateikia ataskaitą, prie kurios, jei tinkama, prideda pasiūlymą dėl teisėkūros procedūra priimamo akto.



Pakeitimas		48
Pasiūlymas dėl reglamento
1 straipsnio 21 punktas
Reglamentas (ES) 2023/1115
34 straipsnio 2 a dalis (nauja)
	

	Komisijos siūlomas tekstas
	Pakeitimas

	
	2a.	Komisija įsteigia nuolatinę suinteresuotųjų subjektų grupę ir užtikrina nuolatinį keitimąsi informacija su ekspertais, suinteresuotaisiais subjektais ir veiklos vykdytojais, kad būtų ugdoma geriausia patirtis ir renkama techninė grįžtamoji informacija pradėjus taikyti reglamentą.



Pakeitimai		55 ir 124
Pasiūlymas dėl reglamento
1 straipsnio 22 punktas
Reglamentas (ES) 2023/1115
37 straipsnio 1 dalis
	

	Komisijos siūlomas tekstas
	Pakeitimas

	1. 	Reglamentas (ES) Nr. 995/2010 panaikinamas nuo 2025 m. gruodžio 30 d.
	1.	Reglamentas (ES) Nr. 995/2010 panaikinamas nuo 2026 m. gruodžio 30 d.


Pakeitimas		126
Pasiūlymas dėl reglamento
1 straipsnio 22 punktas
Reglamentas (ES) 2023/1115
37 straipsnio 2 dalis
	

	Komisijos siūlomas tekstas
	Pakeitimas

	2. Reglamentas (ES) Nr. 995/2010 toliau taikomas:
	Išbraukta.

	a) iki 2026 m. gruodžio 30 d. – Reglamento (ES) Nr. 995/2010 2 straipsnio a punkte apibrėžtai medienai ir medienos produktams, kuriuos rinkai pateikia labai maži ir mažieji pirminiai veiklos vykdytojai arba veiklos vykdytojai, kurie iki 2024 m. gruodžio 31 d. jau buvo įsisteigę kaip bet kokios teisinės formos labai mažos arba mažosios įmonės, kaip tai suprantama Direktyvos 2013/34/ES 3 straipsnio 1 dalyje arba 2 dalies pirmoje pastraipoje;
	

	b) iki 2028 m. gruodžio 31 d. – Reglamento (ES) Nr. 995/2010 2 straipsnio a punkte apibrėžtai medienai ir medienos produktams, kurie buvo pagaminti iki 2023 m. birželio 29 d. ir kuriuos nuo 2026 m. gruodžio 30 d. rinkai pateikė labai maži ir mažieji pirminiai veiklos vykdytojai arba veiklos vykdytojai, kurie iki 2024 m. gruodžio 31 d. jau buvo įsisteigę kaip bet kokios teisinės formos labai mažos įmonės arba mažosios įmonės, kaip tai suprantama Direktyvos 2013/34/ES 3 straipsnio 1 dalyje arba 2 dalies pirmoje pastraipoje;
	

	c) iki 2028 m. gruodžio 31 d. – Reglamento (ES) Nr. 995/2010 2 straipsnio a punkte apibrėžtai medienai ir medienos produktams, kurie buvo pagaminti iki 2023 m. birželio 29 d. ir pateikti rinkai nuo 2025 m. gruodžio 30 d.
	



Pakeitimas		125
Pasiūlymas dėl reglamento
1 straipsnio 22 punktas
Reglamentas (ES) 2023/1115
37 straipsnio 2 a dalis (nauja)
	

	Komisijos siūlomas tekstas
	Pakeitimas

	
	2a. 	Tačiau Reglamentas (ES) Nr. 995/2010 iki 2029 m. gruodžio 31 d. toliau taikomas medienai ir medienos produktams, kaip apibrėžta Reglamento (ES) Nr. 995/2010 2 straipsnio a punkte, kurie buvo pagaminti iki 2023 m. birželio 29 d. ir pateikti rinkai nuo 2026 m. gruodžio 30 d.  



Pakeitimas		127
Pasiūlymas dėl reglamento
1 straipsnio 22 punktas
Reglamentas (ES) 2023/1115
37 straipsnio 3 dalis
	

	Komisijos siūlomas tekstas
	Pakeitimas

	3. 	Nukrypstant nuo šio reglamento 1 straipsnio 2 dalies, Reglamento (ES) Nr. 995/2010 2 straipsnio a punkte apibrėžta mediena ir medienos produktai, pagaminti anksčiau nei 2023 m. birželio 29 d. ir pateikti rinkai nuo 2028 m. gruodžio 31 d., turi atitikti šio reglamento 3 straipsnį.“;
	3. 	Nukrypstant nuo šio reglamento 1 straipsnio 2 dalies, Reglamento (ES) Nr. 995/2010 2 straipsnio a punkte apibrėžta mediena ir medienos produktai, pagaminti anksčiau nei 2023 m. birželio 29 d. ir pateikti rinkai nuo 2029 m. gruodžio 31 d., turi atitikti šio reglamento 3 straipsnį.“;


	
Pakeitimai		63 ir 128
Pasiūlymas dėl reglamento
1 straipsnio 23 punktas
Reglamentas (ES) 2023/1115
38 straipsnio 2 dalis
	

	Komisijos siūlomas tekstas
	Pakeitimas

	2. 	3–13, 20, 21, 23, 26, 31 ir 32 straipsniai taikomi nuo 2025 m. gruodžio 30 d. 
	2. 	Atsižvelgiant į šio straipsnio 3 dalį, 3–13, 16–24, 26, 31 ir 32 straipsniai taikomi nuo 2026 m. gruodžio 30 d.



Pakeitimas		53
Pasiūlymas dėl reglamento
1 straipsnio 23 punktas
Reglamentas (ES) 2023/1115
38 straipsnio 2 a dalis (nauja)
	

	Komisijos siūlomas tekstas
	Pakeitimas

	
	2a. 	Kompetentingos institucijos praneša Komisijai apie visus užfiksuotus sunkumus, klaidas ar sutrikimus, kylančius dėl 33 straipsnyje nurodytų Sąjungos informacinių sistemų, siekdamos užtikrinti, kad veiklos vykdytojai ir prekiautojai, kuriems taikomas lengvatinis laikotarpis, dėl tokių problemų neatsidurtų nepalankioje padėtyje.



Pakeitimai		64 ir 129
Pasiūlymas dėl reglamento
1 straipsnio 23 punktas
Reglamentas (ES) 2023/1115
38 straipsnio 3 dalis
	

	Komisijos siūlomas tekstas
	Pakeitimas

	3. 	Veiklos vykdytojams, kurie iki 2024 m. gruodžio 31 d. jau buvo įsisteigę kaip bet kokios teisinės formos labai mažos arba mažosios įmonės, kaip tai suprantama Direktyvos 2013/34/ES 3 straipsnio 1 dalyje arba 2 dalies pirmoje pastraipoje, šio straipsnio 2 dalyje nurodyti straipsniai taikomi nuo 2026 m. gruodžio 30 d.
	3. 	Veiklos vykdytojams, kurie yra fiziniai asmenys arba labai mažos ar mažosios įmonės, kaip apibrėžta Direktyvos 2013/34/ES 3 straipsnio 1 ar 2 dalyje, ir kurie yra įsisteigę ne vėliau kaip 2024 m. gruodžio 31 d., šio straipsnio 2 dalyje nurodyti straipsniai taikomi nuo 2027 m. birželio 30 d., išskyrus nuostatas dėl produktų, kuriems taikomas Reglamento (ES) Nr. 995/2010 priedas.  



Pakeitimai		27, 89 ir 130
Pasiūlymas dėl reglamento
1 straipsnio 23 punktas
Reglamentas (ES) 2023/1115
38 straipsnio 4 dalis
	

	Komisijos siūlomas tekstas
	Pakeitimas

	4. 	Labai mažiems ir mažiesiems pirminiams veiklos vykdytojams šio straipsnio 2 dalyje nurodyti straipsniai taikomi nuo 2026 m. gruodžio 30 d.
	Išbraukta.



Pakeitimai		28, 90 ir 131
Pasiūlymas dėl reglamento
1 straipsnio 23 punktas
Reglamentas (ES) 2023/1115
38 straipsnio 5 dalis
	

	Komisijos siūlomas tekstas
	Pakeitimas

	5. 	16–19, 22 ir 24 straipsniai taikomi nuo 2026 m. birželio 30 d., kiek tai susiję su veiklos vykdytojams, galutinės grandies veiklos vykdytojams ir prekiautojams taikomomis priemonėmis, o nuo 2026 m. gruodžio 30 d. – 3 ir 4 dalyse nurodytiems veiklos vykdytojams. Jei kompetentinga institucija sužino arba jai pranešama, kad nesilaikoma Reglamento (ES) 2023/1115 nuostatų, prieš pradedant taikyti 16–19, 22 ar 24 straipsnius, ji gali veiklos vykdytojams, galutinės grandies veiklos vykdytojams ir prekiautojams ir pateikti įspėjimus ir rekomendacijas, kaip užtikrinti atitiktį.“;
	Išbraukta.



Pakeitimas		45
Pasiūlymas dėl reglamento
1 straipsnio 23 punktas
Reglamentas (ES) 2023/1115
38 straipsnio 5 a dalis (nauja)
	

	Komisijos siūlomas tekstas
	Pakeitimas

	
	5a. 	Kompetentingos institucijos atsižvelgia į atitinkamą informaciją, įskaitant skundus, ataskaitas ir pagrįstus skundus, ir laikotarpiu iki 38 straipsnyje nurodytų datų deramai atsižvelgia į Komisijos pranešimus apie su IT susijusias problemas arba dėl jų atsiradusias netyčines klaidas, kad būtų išvengta administracinių sankcijų veiklos vykdytojams, kuriems taikomas 38 straipsnis, nedarant poveikio 25 straipsniui.



Pakeitimas		65
Pasiūlymas dėl reglamento
1 straipsnio 1 pastraipos 23 a punktas (naujas)
Reglamentas (ES) 2023/1115
I priedas
	

	Komisijos siūlomas tekstas
	Pakeitimas

	
	23a) 	I priede išbraukiami produktai ex 49.



Pakeitimai		60, 91 ir 132
Pasiūlymas dėl reglamento
II priedas
Reglamentas (ES) 2023/1115
III priedo įžanginė dalis 
	

	Komisijos siūlomas tekstas
	Pakeitimas

	Supaprastintoje labai mažų ir mažųjų pirminių veiklos vykdytojų deklaracijoje pagal 4a straipsnio 3 dalį pateikiama tokia informacija:
	Vienkartinėje supaprastintoje labai mažų ir mažųjų pirminių veiklos vykdytojų deklaracijoje pagal 4a straipsnio 3 dalį pateikiama tokia informacija:



Pakeitimai		92 ir 133
Pasiūlymas dėl reglamento
II priedas
Reglamentas (ES) 2023/1115
III priedo 2 punktas
	

	Komisijos siūlomas tekstas
	Pakeitimas

	2.	Suderintos sistemos kodas ir atitinkamų produktų laisvos formos aprašymas, įskaitant prekybinį pavadinimą, ir metinis atitinkamų produktų, kuriuos ketinama pateikti rinkai arba eksportuoti, kiekis, išreikštas grynąja mase nurodant procentinį įvertį arba nuokrypį, arba, jei taikoma, tūriu arba vienetų skaičiumi. Atitinkamų produktų, įvežamų arba išvežamų iš rinkos, kiekis turi būti išreikštas grynosios masės kilogramais, ir, kai taikytina, papildomu matavimo vienetu, nurodytu Reglamento (EEB) Nr. 2658/87 I priede, kartu su nurodytu Suderintos sistemos kodu, o visais kitais atvejais jis išreiškiamas grynąja mase nurodant procentinį įvertį arba nuokrypį, arba, jei taikoma, tūriu ar vienetų skaičiumi. Papildomas matavimo vienetas taikomas, kai jis nuosekliai apibrėžtas visoms galimoms subpozicijoms pagal Suderintos sistemos kodą, nurodytą išsamaus patikrinimo pareiškime.
	2.	Suderintos sistemos kodas ir atitinkamų produktų laisvos formos aprašymas, įskaitant prekybinį pavadinimą, ir vienkartinis numatomas metinis atitinkamų produktų, kuriuos ketinama pateikti rinkai arba eksportuoti, kiekis, išreikštas grynąja mase nurodant procentinį įvertį arba nuokrypį, arba, jei taikoma, tūriu arba vienetų skaičiumi. Atitinkamų produktų, įvežamų arba išvežamų iš rinkos, numatomas kiekis turi būti išreikštas grynosios masės kilogramais, ir, kai taikytina, papildomu matavimo vienetu, nurodytu Reglamento (EEB) Nr. 2658/87 I priede, kartu su nurodytu Suderintos sistemos kodu, o visais kitais atvejais jis išreiškiamas grynąja mase nurodant procentinį įvertį arba nuokrypį, arba, jei taikoma, tūriu ar vienetų skaičiumi. Papildomas matavimo vienetas taikomas, kai jis nuosekliai apibrėžtas visoms galimoms subpozicijoms pagal Suderintos sistemos kodą, nurodytą išsamaus patikrinimo pareiškime.


Pakeitimai		93 ir 134
Pasiūlymas dėl reglamento
II priedas
Reglamentas (ES) 2023/1115
III priedo 3 punktas
	

	Komisijos siūlomas tekstas
	Pakeitimas

	3.	Gamybos šalis ir visų žemės sklypų, kuriuose labai mažas arba mažasis pirminis veiklos vykdytojas gamina atitinkamas biržos prekes, pašto adresas arba geografinė vieta. Atitinkamų produktų, kuriuose yra galvijų arba kurie buvo pagaminti juos naudojant, ir tokių atitinkamų produktų, kurie buvo šeriami atitinkamais produktais, atveju nurodomas visų ūkių, kuriuose laikomi galvijai, pašto adresas arba geografinė vieta. Jeigu atitinkami produktai yra pagaminti skirtinguose žemės sklypuose, vadovaujantis 9 straipsnio 1 dalies d punktu įtraukiami visų žemės sklypų pašto adresai arba geografinės vietos.
	3.	Gamybos šalis ir visų žemės sklypų, kuriuose labai mažas arba mažasis pirminis veiklos vykdytojas gamina atitinkamas biržos prekes, pašto adresas arba geografinė vieta, arba įmonės ar visų žemės sklypų pašto adresas. Atitinkamų produktų, kuriuose yra galvijų arba kurie buvo pagaminti juos naudojant, ir tokių atitinkamų produktų, kurie buvo šeriami atitinkamais produktais, atveju nurodomas visų ūkių, kuriuose laikomi galvijai, pašto adresas arba geografinė vieta. Jeigu atitinkami produktai yra pagaminti skirtinguose žemės sklypuose, vadovaujantis 9 straipsnio 1 dalies d punktu įtraukiami visų žemės sklypų pašto adresai arba geografinės vietos.

